
în anul 1959 avea loc premiera unui film mai puţin obişnuit pentru peisajul cultural 
al epocii. Se intitula „Secretul cifrului", avea un scenariu scris de Dumitru Carabăţ după 
romanul lui Theodor Constantin „La miezul nopţii va cădea o stea" şi era regizat de 
maestrul Lucian Bratu. Filmul descrie acţiunile unui ofiţer sub acoperire (cpt. Ulea), 
aparţinând serviciului de contraspionaj românesc, pentru capturarea unui spion german 
(Tălâmbu), infiltrat într-o unitate de transmisionişti aflată pe linia frontului antihitlerist, 
având ca misiune sustragerea unui dispozitiv de cifrare al armatei române. Filmul îşi 
păstrează prospeţimea artistică şi astăzi datorită scenariului şi interpretării excelente a unor 
actori inegalabili precum Emanoil Petruţ, Mihai Mereuţă, Olga Tudorache şi Benedict 
Dabija. Totodată, a rămas de actualitate şi tematica: războiul permanent pentru titlul de 
stăpân absolut al "secretului cifrului". 



întrucât subiectul este extrem de vast şi de fascinant, având o istorie milenară, ne 
vom rezuma în acest prim Sezon al eseului doar la problema preocupării criptografilor de a 
crea sisteme de cifrare rezistente şi la încercările criptanaliştilor de a le sparge. Lupta 
permanentă dintre criptografii specializaţi în elaborarea cifrurilor şi criptanaliştii 
concentraţi pe decriptarea lor, constituie motorul "perpetuum mobile" al perfecţionării 
sistemelor criptologice. 




SECRETUL CIFRULUI 

Afişe ale filmului „Secretul cifrului" 



învăţaţii, care s-au aplecat asupra chestiunilor criptografice, şi-au dat seama că în 
orice limbă literele au o anumită frecvenţă. Filologii, cercetători specializaţi în analiza 
structurii limbajelor naturale, au constatat că literele, bigramele, cuvintele şi unele expresii 
au frecvenţe relativ stabile în limbă. Sistemele criptografice clasice, bazate în general pe 
substituirea acestor elemente, nu au putut ascunde în totalitate aceste frecvenţe, oferind 
astfel criptanaliştilor un punct de sprijin. Nume prestigioase ale istoriei criptologiei, 
precum Alberti, Trimethius, Vigenere, Cardano, Contesa de Lovelace/Augusta Ada 
Byron/ (primul programator din lume pentru un calculator mecanic- calculatorul lui 
Charles Babbage), Kerckhoff - pentru a cita doar câteva nume - au marcat momente 
importante din dezvoltarea criptologiei, elaborând mereu cifruri tot mai complexe. 




Blaise de Vigenere Contesa de Lovelace Girolamo Cardano 



S-a ajuns astfel la sistemele de cifru cu chei aleatoare, considerate indecriptabile, atât 
din punct de vedere teoretic cât şi practic. Cheile întrebuinţate nu au nici o regulă de 
obţinere. 

Cel mai sofisticat sistem de acest tip este "sistemul cu cheie aleatoare de unică 
folosinţă", creat în 1917, cunoscut în literatura de specialitate sub denumirea de "ONE- 
TIME PAD"( OTP). In cadrul acestui sistem textul clar al mesajului este criptat cu un 
cifru de substituţie, supracifrat cu o cheie aleatoare ("pad") la fel de lungă ca şi lungimea 
mesajului, rezultând un text cifrat aleator. în cazul în care algoritmul este cu certitudine 
aleator, are lungimea mesajului, nu este refolosit niciodată parţial sau în întregime şi se 
asigură păstrarea lui într-un secret absolut, cifrul este imposibil de decriptat. 

Fiind unicul criptosistem considerat perfect din punct de vedere teoretic din epoca 
pre-computerului, OTP-ul a fost folosit intens pentru realizarea comunicărilor secrete 
diplomatice, militare şi de spionaj. Linia fierbinte dintre Moscova şi Washington, stabilită 
în 1963, după criza cubaneză, a folosit teleimprimatoare protejate cu un sistem OTP. Este 
cunoscut că spionii KGB au folosit şi încă mai folosesc OTP-ul. Exemplele includ pe 
colonelul Rudolf Abel, care a fost arestat şi condamnat la începutul anilor 1950 la New 
York, şi Morris şi Lona Cohen, care au fost arestaţi şi condamnaţi pentru spionaj în Marea 
Britanie la începutul anilor 1960. în ambele cazuri s-au descoperit cifruri OTP în posesia 
lor. 




Colonelul Rudolf Ivanovici Abel 



Spargerea cifrurilor OTP s-a datorat fie nerespectării riguroase a regulilor de criptare, 
fie refolosirii aceloraşi chei numerice la mesaje diferite sau neparafrazării unor documente 
originale transmise prin cifru dar şi pătrunderilor secrete efectuate de serviciile de 
informaţii adverse pentru a intra în posesia cheilor aleatoare. Astfel: 

• In anii 1944-45, Serviciul de interceptare-decriptare al armatei americane a 
reuşit să spargă un sistem OTP folosit de Ministerul de Externe german datorită 
aleatorismului incomplet, maşina de criptat generând algoritmi predictibili. 

• în 1945 Statele Unite au descoperit că mesajele între Canberra şi Moscova 
erau criptate folosind un OTP utilizat şi pe altă linie de comunicaţii iar unele mesaje 
includeau documente oficiale; 

• începând cu anii 1940, americanii şi britanicii au fost capabili să spargă unele 
telegrame, cifrate cu sistemul OTP, ale agenturii sovietice ce acţiona pe teritoriile lor în 
urma unor erori comise în generarea şi distribuirea materialelor de cifru. O ipoteză este 
aceea că personalul Centralei din Moscova era atât de precipitat de prezenţa trupelor 
germane chiar la marginea Moscovei la finele anului 1941 şi debutul anului 1942 încât 
produceau mai mult decât o copie a aceluiaşi material criptografic. Acest efort uriaş de 
criptanaliză care a durat câteva decenii (până în 1980), codificat VENONA, a produs o 
considerabilă cantitate de informaţii, inclusiv despre "spionii atomici" sovietici. Chiar în 
aceste condiţii, doar un mic procentaj din mesajele interceptate au fost decriptate parţial 
sau în întregime (câteva mii din mai multe sute de mii). 

• Prin declasificarea unor documente secrete ale serviciilor de informaţii 

americane s-a aflat că în mod sistematic au avut loc, în toată perioada Războiului Rece, 
penetrări ale agenţilor FBI în birourile diplomaţilor sovietici din Statele Unite, în cursul 
cărora s-au sustras materiale de cifru, care au fost puse apoi la dispoziţia criptanaliştilor. 

In paralel cu sistemul OTP, a cărui punere în practică implică eforturi complexe şi 
costisitoare, de care în principiu sunt capabile numai structuri oficiale, s-au dezvoltat şi alte 
sisteme criptografice solide, de mai largă posibilitate a folosirii. 

Astfel, activitatea criptografică în care se întrebuinţează aceeaşi cheie pentru criptare 
şi decriptare intră în categoria "criptografiei simetrice" sau "criptografiei cu chei secrete". 
Un astfel de sistem, folosit în epoca calculatoarelor, este cel denumit DES (Data 
Encryption Standard sau Standard de Criptare Date), un cifru bloc în care mesajul de 
criptat este divizat în blocuri de lungimi egale şi fixe. Conform schemei DES, algoritmul 
folosit la criptare are 72.057.594.037.927.936 chei posibile. Deoarece DES, de-a lungul 
timpului, devenise vulnerabil din cauza lungimii prea mici a cheii, s-a trecut la utilizarea 
unui nou sistem intitulat 3DES, un algoritm care constă în esenţă în aplicarea de trei ori a 
DES. 

Deşi 3DES este un algoritm puternic, el s-a dovedit relativ lent în implementările 
software, motiv pentru care, următorul pas în această ultrarapidă evoluţie, a fost adoptarea 
unui nou sistem propus, în anul 1997, de doi criptografi belgieni, Joan Daemen şi Vincent 
Rijmen. Acesta a fost denumit de autorii săi Rijndael, şi este cunoscut în lumea 
specialiştilor sub titulatura AES (Advanced Encryption Standard - în limba engleză, 
Standard Avansat de Criptare). Criteriile pe baza cărora sistemul AES a fost adjudecat 
pentru utilizare în cazul informaţiilor clasificate, de către guvernul SUA, în iunie 2003, au 
fost: securitatea (rezistenţa la atacuri criptanalitice), costurile (eficienţa computaţională, 
complexitatea spaţială, precum şi licenţierea liberă şi gratuită) şi particularităţile 
algoritmului (flexibilitatea, simplitatea, şi uşurinţa de realizare a implementărilor atât 
software cât şi hardware). 

Introducerea şi dezvoltarea computerelor a fost însoţită şi de un alt tip de 
criptografie, în care utilizatorii au o pereche de chei, una publică şi una privată (secretă), 
denumit "criptografie asimetrică" sau "criptografie cu chei publice" (PKE). Cheia publică 
se foloseşte pentru criptarea unui mesaj care nu poate fi decriptat decât cu cheia pereche, 



cea privată. Matematic, cele două chei sunt legate, însă cheia privată nu poate fi obţinută 
din cheia publică. O analogie a acestui proces o reprezintă folosirea cutiei poştale: oricine 
poate pune în cutia poştală un plic dar la plic nu are acces decât posesorul cheii cutiei 
poştale. în anul 1978, trei cercetători de la Massachusetts Institute of Technology, Ron 
Rivest, Adi Shamir şi Leonard Adleman, au conceput algoritmul R.S.A. (Rivest- Shamir- 
Adleman), devenit ulterior standard pentru criptografia cu chei publice. 



Leonard Adleman 

Adi Shamir 



Ronald R Rivest 



Referitor la rolul criptografiei în lupta împotriva "fraudelor informatice", 
matematicianul Adi Shamir de la Institutul Weizmann din Tel Aviv, remarcabil criptolog, 
afirma următoarele: "Inconvenientul informaticii este că nici un ordinator nu este 
inviolabil. Pentru un specialist este doar o problemă de răbdare şi de timp". 

în acest sens, criptologia este chemată să elaboreze sisteme criptografice capabile să 
garanteze securitatea datelor şi informaţiilor stocate sau transmise în reţelele de 
calculatoare, acţiune foarte dificilă. în acest sens, următorul episod este semnificativ: 

în 1977, Ralph Merkel de la Universitatea Stanford a imaginat un astfel de sistem 
despre care afirma că "este atât de complicat încât ar trebui cel puţin un milion de ani 
pentru ca cel mai puternic ordinator să-1 decripteze". El i-a cerut lui Adi Shamir să încerce 
să-1 decripteze, spunându-i "Pariez pe 100 de dolari că n-o să reuşeşti". în 1982, Shamir i-a 
telefonat lui Merkel: "Pregăteşte un cec de 100 de dolari. Copilul tău şi-a dezvăluit 
secretul". Deci, au fost necesari numai cinci ani şi nu un milion de ani. 

Ca rezultat al folosirii algoritmilor foarte lungi pentru criptarea cu chei publice şi a 
metodelor matematice tot mai complexe pentru găsirea acestor chei, activitatea modernă 
din domeniu a trecut indubitabil din zona amatorismului, exclusiv în cea a specialiştilor. 
Cu atât mai justificată rămâne sfidarea continuă creată de posibilitatea ispititoare ca în 
blindajul sistemelor de criptare, care folosesc factorizarea numerelor mari, să existe o 
fisură, o cale mai simplă. 

Chiar în momentul redactării acestui material, agenţiile de presă informează că un 
expert german a demonstrat cât de vulnerabile sunt măsurile de securitate care protejează 
sistemul de comunicaţii mobile (GSM), utilizat în întreaga lume, reuşind să spargă un 
important algoritm de criptare a convorbirilor pe telefonul mobil. Codul de securitate spart 
de expertul german este utilizat de peste trei miliarde de oameni din 212 ţări. 

După 1 1 septembrie 2001, NSA (Agenţia Naţională de Securitate din SUA) a devenit 
beneficiara unor bugete de zeci de miliarde de dolari, care s-a convenit să fie investite în 
colectarea şi analiza computerizată a tuturor(!) datelor pe care le pot obţine. Pentru 
colectarea acestui volum imens de date, NSA a creat programul "Stellar Wind" , care 
constă în amplasarea de aparatură de înregistrare şi transmisie în toate nodurile de 
comunicare ale companiilor americane de telecomunicaţii. 

în aceste condiţii, ultima linie de apărare a utilizatorilor împotriva curiozităţii NSA 
este, deocamdată, tehnica de criptare AES, majoritatea programelor de e-mail şi a 
browserelor utilizând-o pentru protejarea datelor sensibile. Aşa că, specialiştii NSA şi-au 
concentrat forţele pe învingerea acestui sistem de criptare care, teoretic, în prezent nu poate 



fi spart. Conform publicaţiei americane "Wired", timpul necesar pentru încercarea tuturor 
combinaţiilor posibile este mai lung decât vârsta Universului. Ca urmare, NSA a proiectat 
un nou supercomputer, care va fi construit până în 2018. Amplasat, în centrul său din Oak 
Ridge, în două hale care vor ocupa 2,4 hectare, acesta va fi capabil să efectueze un 
quintilion (10 la puterea 30) de operaţii pe secundă şi va folosi, la capacitatea maximă, 200 
megawaţi - suficientă energie pentru un oraş cu 200.000 locuitori. Cu ajutorul său, NSA 
speră să spargă şi actualele standarde de criptare - devenind, astfel, stăpânii absoluţi ai 
informaţiilor. 

Dar, ca în toate domeniile în care mintea omului construieşte, şi în criptografie apare 
mereu speranţa posibilităţii ridicării unor noi ultime frontiere. Există cercetări şi aplicaţii 
care demonstrează că principiile teoriei haosului şi legile fizicii cuantice pot fi folosite în 
criptografie cu rezultate care întrec orice închipuire. 

în ultimii ani, idei noi şi radicale au fost dezvoltate pentru elaborarea unei specii 
complet noi de criptare, în mod real impenetrabilă, criptografia cuantică, în care 
securitatea metodei se bazează pe principiile pure ale fizicii dar şi pe cercetări care 
explorează posibilităţi aflate dincolo de aceste legi. 

în 2007, o echipă de specialişti ai mai multor institute de cercetări europene, sub 
coordonarea profesorilor Ursula Gerber şi A.Zeilinger de la Universitatea din Viena, a 
reuşit să teleporteze date la o distanţă de 144 de kilometri, ceea ce constituie o premisă 
uluitoare, atât pentru teleportarea cuantică (de tip STAR TREK), cât şi pentru criptografie. 
Reuşita experimentului s-a datorat unor proprietăţi ale materiei în "lumea" mecanicii 
cuantice (la nivelul atomilor), în care particulele au un comportament ce sfidează fizica 
clasică, newtoniană. Albert Einstein, îndoindu-se de existenţa efectelor cuantice, le-a numit 
acţiuni supranaturale la distanţă („Paradoxul EPR" - Einstein, Podolsky, Rosen, 1935). 



Existenţa reală a fenomenului a fost evidenţiată pentru prima oară în 1982, de 
fizicianul francez Alain Aspect de la Universitatea din Orsay. Acesta, împreună cu 
colaboratorii săi, au demonstrat că există particule care sunt perechi inseparabile, anumite 
proprietăţi ale lor (energia, impulsul etc.) conservându-se, indiferent de distanţa la care se 
găsesc una faţă de alta. Astfel, acţiunile exercitate asupra uneia dintre aceste particule au 
efect instantaneu asupra perechii sale. Potrivit demonstraţiei, „proprietăţile oricărei 
particule pot fi transferate către o altă particulă, chiar dacă cele doua părţi se află în colţuri 
opuse ale galaxiei". 

Criptarea cuantică se realizează în conformitate cu cerinţele „principiului 
incertitudinii" al lui Heisenberg, potrivit căruia nu poţi măsura o informaţie cuantică fară 
să o perturbi. Orice intenţie de a spiona comunicaţia dintre doi utilizatori produce un 
"zgomot" uşor de sesizat de către aceştia. Acest principiu este aplicat prin utilizarea de 
particule cuantice - fotonii. Prin transmiterea succesivă a unor fluxuri de fotoni, 
cuantificarea lor şi procesarea datelor rezultate în urma acestui proces rezultă cheia 
criptografică. Deci, „informaţia transmisă prin teleportare cuantică nu poate fi interceptată 
sau copiată" (fizicianul Ignacio Ciriac, de la Max Planck Institute of Quantum Optics). 



1. 

La începutul lunii octombrie 2008, a fost pusă în funcţiune prima reţea comercială de 
comunicaţii securizată prin metoda criptografiei cuantice. Această premieră mondială este 
rezultatul proiectului european SECOQC (Secure Communication based on Quantum 
Cryptography), în cadrul căruia, începând din anul 2004, 41 de cercetători din 12 state 
europene au reuşit să construiască în Austria o reţea de calculatoare ce înglobează o 
infrastructură care constă în 200 de kilometri de cabluri de fibră optică, cele opt legături 
intermediare existente folosind şase tehnologii de criptografiere prin metode cuantice. 

Se pare însă că deja s-au descoperit o breşă în criptografia cuantică, o echipă de 
cercetători suedezi găsind o vulnerabilitate care contrazice teza că această metodă ar 
garanta 100% siguranţa comunicării electronice. Ei au demonstrat că, teoretic, există 
posibilitatea ca o persoană neautorizată să extragă cheia de criptare, fară să fie detectată. 

Criptografia cuantică ar fi putut reprezenta un relativ sfârşit al îndelungatei 
confruntări dintre criptografi şi criptanalişti, dacă, între timp, nu s-ar fi inventat noi 
mijloace exotice de generare a mesajelor secrete. De exemplu, la sfârşitul lui 2005, un grup 
de cercetători europeni au descoperit că unele din principiile „teoriei haosului" ar putea fi 
folosite pentru secretizarea comunicaţiilor. Ideea de bază este că un mesaj poate fi 
"îngropat" în interiorul unui semnal haotic - un zgomot de origine solară, meteorologică 
ş.a. - ca paravan care face mesajul inaccesibil celor care nu pot descompune haosul în 
elemente componente. 

Putem conchide că în epoca actuală domeniul criptologiei se află, în bună măsură, în 
mâinile fizicienilor şi al matematicienilor dar, cea mai mare parte din ceea ce se întâmplă 
are loc, fară îndoială, ca întotdeauna, în spatele uşilor închise. Agenţiile guvernamentale 
păstrează informaţiile despre spargerea de coduri şi despre criptografie sub control strict, 
ceea ce face extrem de dificilă predicţia dezvoltărilor viitoare din domeniu. 

în contextul de expansiune ofensivă a cercetărilor în domeniu, David Kahn, fost 
preşedinte al Asociaţiei Criptologilor Americani şi al Societăţii de Cifru din New York, 
profesor la Universitatea Yale, specialist în tehnici de spionaj militar, a emis următoarea 
opinie: „condiţia ca o ţară să poată fi privită ca o superputere este ca ea să deţină propriile 
tehnologii nucleare şi spaţiale şi propriul sistem de criptografiere". 

în condiţiile existenţei unei lumi paralele cu cea în care omenirea evoluează de mii 
de ani, respectiv lumea calculatoarelor, lume virtuală indestructibilă, descentralizată, 
proprietate a tuturor, criptografia a devenit o armă cu două tăişuri. Ea serveşte la 
garantarea confidenţialităţii şi permite atribuirea cu certitudine a unei informaţii, unei 
anumite persoane, la un moment dat. Nu mai este rezervată exclusiv militarilor, ci este la 
dispoziţia întregii societăţi. De aici rezultă însă şi realitatea crudă a feţelor întunecate ale 
posibilităţilor nelimitate de aplicare a cunoştinţelor criptografice. 

Sinistra sectă japoneză AUM, care în 1995 a atacat metroul din Tokyo împrăştiind un 
gaz mortal, îşi stoca, codificate cu algoritmul RSA, toate fişierele din computere. Poliţiştii 
care au decriptat conţinutului acestora au putut cunoaşte planurile secrete ale sectei de a 
acţiona şi pe teritoriul american. De asemenea, autorii atentatului de la World Trade 
Center, din New York, în 1994, şi din metroul oraşului, în anul următor, dispuneau de PC- 
uri portabile şi de date codificate. 

în consecinţă, lupta se dă şi în planul reglementărilor legale ale domeniului. 

în SUA, efortul de legiferare a limitelor activităţilor pe care statul sau persoanele 
particulare le pot desfăşura în domeniul criptologiei a avut de la început ca argumentaţie 
oficială faptul că „este nevoie de acces la comunicaţiile cifrate pentru a zădărnicii 
activităţile celor Patru Cavaleri ai Apocalipsei Internetului: crima organizată, traficanţii de 
droguri, pedofilii şi teroriştii' 1 (David J. Lounday). Obiectivul FBI, al CIA, al NSA şi al 
tuturor organismelor care au rolul de a reprima criminalitatea în SUA şi în alte ţări este de 
a monitoriza utilizarea instrumentelor de codificare a informaţiilor care circulă prin toate 
reţele de comunicaţii existente. 



în cadrul unei audieri, la data de 09 iulie 1997, în faţa Senatului, Louis Freeh, fost 
director al FBI, declara că tehnologia criptării şi folosirea ei necontrolată reprezintă un 
mare pericol pentru siguranţa naţională. în acest context, sublinia şi necesitatea includerii 
în legislaţia aferentă a prevederii obligatorii pentru producătorii din domeniu, de a 
introduce în structura departamentelor tehnice de criptare anumite caracteristici care să 
permită organelor de aplicare a legii decriptarea unor mesaje codificate, în baza unei 
autorizaţii emise de organele judiciare. 

Pentru mulţi oameni, faptul că autorităţile ar dori să aibă acces la cheile de criptare 
reprezintă un motiv de îngrijorare. Ei consideră, şi pe bună dreptate, că monitorizarea 
guvernamentală strictă asupra criptografiei ar putea reprezenta un pericol pentru libertăţile 
civile şi protecţia vieţii private, dacă este reglementată în aşa fel încât autorităţile să aibă 
acces la toate datele personale ale oricui, la fişele medicale, la mesajele transmise prin e- 
mail etc. 

într-un astfel de context, evoluţia prin câştig accelerat este singura constantă a 
domeniului. Ca atare, cel mai bun lucru pe care îl putem face este să privim înapoi în 
istoria criptologiei şi să medităm la ce a rămas din cifrurile considerate anterior 
„impenetrabile". în cadrul luptei nesfârşite dintre criptografi şi criptanalişti, barierele 
ridicate de unii au fost, până la urmă, întotdeauna depăşite de ceilalţi. 

Poate că într-o bună zi complexitatea factorizării numerelor foarte mari, fizica 
cuantică şi teoria haosului vor părea la fel de simple viitorilor spărgători de coduri, precum 
ne pare nouă permutarea lui Cezar. 

Date fiind toate cele de mai sus, merită să ne punem întrebarea: 
au fost atinse limitele ingeniozităţii umane în domeniul păstrării secretelor ? 
Singurul răspuns de bun-simţ este că nu. 
Câtă vreme vor exista oameni care au secrete de păstrat 
şi alţi oameni care vor să le cunoască, 
vor fi la mare preţ acei specialişti remarcabili care prin definiţie 
sunt condamnaţi sa lucreze în anonimatul binecuvântat al profesiei: 

criptologii. 

Cursa "înarmărilor cu cifruri", care se întinde de-a lungul mileniilor 
şi care ne-a dus de la sisteme simple la paradoxurile fizicii moderne, 
nu dă semne că ar avea sfârsire. 

Gen.br. (r) Vasile MAIEREAN 

